CELEX: 32019D2036
Language: el
Date: 2019-11-25 00:00:00
Title: Απόφαση (ΕΕ) 2019/2036 του Συμβουλίου της 25ης Νοεμβρίου 2019 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου του Διεθνούς Οργανισμού Πολιτικής Αεροπορίας όσον αφορά την τροποποίηση 17 του παραρτήματος 17 (Ασφάλεια) της σύμβασης για τη Διεθνή Πολιτική Αεροπορία

5.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 314/170
               
            
         ΑΠΟΦΑΣΗ (ΕΕ) 2019/2036 ΤΟΥ ΣΥΜΒΟΥΛΙΟΥ
         της 25ης Νοεμβρίου 2019
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου του Διεθνούς Οργανισμού Πολιτικής Αεροπορίας όσον αφορά την τροποποίηση 17 του παραρτήματος 17 (Ασφάλεια) της σύμβασης για τη Διεθνή Πολιτική Αεροπορία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση για τη Διεθνή Πολιτική Αεροπορία («σύμβαση του Σικάγου»), η οποία ρυθμίζει τις διεθνείς αεροπορικές μεταφορές, άρχισε να ισχύει στις 4 Απριλίου 1947. Με αυτήν ιδρύθηκε ο Διεθνής Οργανισμός Πολιτικής Αεροπορίας (ΔΟΠΑ).
                  
               
                     (2)
                  
                  
                     Τα κράτη μέλη της Ένωσης είναι συμβαλλόμενα μέρη της σύμβασης του Σικάγου και κράτη μέλη του ΔΟΠΑ, ενώ η Ένωση έχει καθεστώς παρατηρητή σε ορισμένα όργανα του ΔΟΠΑ, συμπεριλαμβανομένης της Συνέλευσης και άλλων τεχνικών οργάνων.
                  
               
                     (3)
                  
                  
                     Σύμφωνα με το άρθρο 54 σημείο 1) της σύμβασης του Σικάγου, το Συμβούλιο του ΔΟΠΑ μπορεί να εκδίδει διεθνή πρότυπα και συνιστώμενες πρακτικές («SARP»).
                  
               
                     (4)
                  
                  
                     Στις 4 Ιουλίου 2019 ο ΔΟΠΑ απέστειλε την επιστολή AS8/2.1-19/48 για να ενημερώσει τα κράτη μέλη του ΔΟΠΑ ότι η προτεινόμενη τροποποίηση 17 του παραρτήματος 17 («Ασφάλεια») της σύμβασης του Σικάγου («παράρτημα 17») θα υποβληθεί στο Συμβούλιο του ΔΟΠΑ προς έγκριση κατά τη διάρκεια της 218ης συνόδου του που λαμβάνει χώρα από τις18 έως 29 Νοεμβρίου 2019 και προβλέπεται να τεθεί σε εφαρμογή τον Ιούλιο του 2020. Η τροποποίηση 17 του παραρτήματος 17 περιλαμβάνει νέες ή αναθεωρημένες διατάξεις σχετικά με τις αξιολογήσεις τρωτότητας, την ανταλλαγή πληροφοριών μεταξύ των κρατών και των ενδιαφερόμενων μερών, τα προγράμματα εκπαίδευσης και τα συστήματα πιστοποίησης, τον έλεγχο πρόσβασης, τον έλεγχο ασφαλείας του προσωπικού και άλλες συντακτικές τροποποιήσεις. Η επιστολή AS8/2.1-19/48 ξεκίνησε την περίοδο διαβούλευσης των κρατών μελών του ΔΟΠΑ για την τροποποίηση 17 του παραρτήματος 17, και η εν λόγω περίοδος έληξε στις 4 Οκτωβρίου 2019.
                  
               
                     (5)
                  
                  
                     Η τροποποίηση 17 του παραρτήματος 17 εκπονήθηκε από την ομάδα του ΔΟΠΑ για την ασφάλεια της αεροπορίας από έκνομες ενέργειες, στην οποία εμπειρογνώμονες από οκτώ κράτη μέλη της Ένωσης είναι ενεργά μέλη, και υποβλήθηκε προς έγκριση στη 217η σύνοδο του Συμβουλίου του ΔΟΠΑ. Σε συνέχεια της διαβούλευσης με τα κράτη μέλη του ΔΟΠΑ, είναι πιθανόν η τροποποίηση 17 του παραρτήματος 17 να εγκριθεί από το Συμβούλιο του ΔΟΠΑ στη 218η σύνοδό του.
                  
               
                     (6)
                  
                  
                     Μόλις εγκριθεί, το τροποποιημένο παράρτημα 17 θα είναι δεσμευτικό για όλα τα κράτη μέλη του ΔΟΠΑ, συμπεριλαμβανομένων όλων των κρατών μελών της Ένωσης, σύμφωνα με τη σύμβαση του Σικάγου και εντός των ορίων που τέθηκαν σε αυτή. Το άρθρο 38 της σύμβασης του Σικάγου απαιτεί από τα συμβαλλόμενα μέρη να κοινοποιούν στον ΔΟΠΑ στο πλαίσιο του μηχανισμού κοινοποίησης διαφορών την πρόθεσή τους να αποκλίνουν από κάποιο διεθνές πρότυπο ή συνισταμένη πρακτική. Ως εκ τούτου, είναι σκόπιμο να καθοριστεί η θέση που πρέπει να ληφθεί εκ μέρους της Ένωσης στο πλαίσιο του Συμβουλίου του ΔΟΠΑ για την τροποποίηση 17 του παραρτήματος 17.
                  
               
                     (7)
                  
                  
                     Η θέση της Ένωσης στο πλαίσιο του Συμβουλίου του ΔΟΠΑ θα πρέπει να είναι όπως ορίζεται στο παράρτημα της παρούσας απόφασης και να διατυπωθεί από τα κράτη μέλη της Ένωσης που είναι μέλη του συμβουλίου του ΔΟΠΑ, από κοινού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο του Συμβουλίου του Διεθνούς Οργανισμό Πολιτικής Αεροπορίας (ΔΟΠΑ) σχετικά με την τροποποίηση 17 του παραρτήματος 17 (Ασφάλεια) της σύμβασης για τη Διεθνή Πολιτική Αεροπορία παρατίθεται στο παράρτημα της παρούσας απόφασης.
         
         
            Άρθρο 2
            Η θέση που αναφέρεται στο άρθρο 1 εκφράζεται από τα κράτη μέλη της Ένωσης που είναι μέλη του Συμβουλίου του ΔΟΠΑ, τα οποία ενεργούν από κοινού.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 25 Νοεμβρίου 2019.
            
               
                  Για το Συμβούλιο
               
               
                  Η Πρόεδρος
               
               F. MOGHERINI
            
         
      
      
         
            Θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου του Διεθνούς Οργανισμού Πολιτικής Αεροπορίας όσον αφορά την αναθεώρηση του παραρτήματος 17 (Ασφάλεια) (τροποποίηση 17) της σύμβασης για τη Διεθνή Πολιτική Αεροπορία («σύμβαση του Σικάγου»)
            
               Γενικές αρχές
            
            Στο πλαίσιο των δραστηριοτήτων του Διεθνούς Οργανισμού Πολιτικής Αεροπορίας (ΔΟΠΑ) σχετικά με την αναθεώρηση του παραρτήματος 17 (Ασφάλεια) (τροποποίηση 17) της σύμβασης του Σικάγου σχετικά με την ανάπτυξη προτύπων και συνιστώμενων πρακτικών (SARP), τα κράτη μέλη, ενεργώντας από κοινού προς το συμφέρον της Ένωσης:
            
                        α)
                     
                     
                        ενεργούν σύμφωνα με τους στόχους που επιδιώκει η Ένωση στο πλαίσιο της πολιτικής της για την αεροπορική ασφάλεια από έκνομες ενέργειες, ιδίως με στόχο την προστασία των προσώπων και των εμπορευμάτων εντός της Ευρωπαϊκής Ένωσης, και την πρόληψη έκνομων ενεργειών σε αεροσκάφη της πολιτικής αεροπορίας που διακυβεύουν την ασφάλεια της πολιτικής αεροπορίας·
                     
                  
                        β)
                     
                     
                        συμβάλλουν στην ενίσχυση της αεροπορικής ασφάλειας σε παγκόσμιο επίπεδο, με την εφαρμογή και την επιβολή κοινών κανόνων που θεσπίζονται για την προστασία της πολιτικής αεροπορίας από έκνομες ενέργειες·
                     
                  
                        γ)
                     
                     
                        εξακολουθούν να στηρίζουν την ανάπτυξη προτύπων ασφάλειας από τον ΔΟΠΑ για την προστασία της πολιτικής αεροπορίας από έκνομες ενέργειες, σύμφωνα με την απόφαση 2309 του Συμβουλίου Ασφαλείας των Ηνωμένων Εθνών της 22ας Σεπτεμβρίου 2016. (1)
                        
                     
                  
               Θέση σχετικά με την αναθεώρηση του παραρτήματος 17 (Ασφάλεια) (τροποποίηση 17) Τα κράτη μέλη, ενεργώντας από κοινού προς το συμφέρον της Ένωσης, στηρίζουν την προτεινόμενη τροποποίηση 17 του παραρτήματος 17.
            
               (1)  Απόφαση 2309 (2016) που εγκρίθηκε από το Συμβούλιο Ασφαλείας κατά την 7775η σύνοδό του στις 22 Σεπτεμβρίου 2016: Απειλές κατά της διεθνούς ειρήνης και ασφάλειας που προκαλούνται από τρομοκρατικές ενέργειες: Αεροπορική ασφάλεια από έκνομες ενέργειες